ওয়েব ডেস্ক: মঙ্গলবার কার্তিক পুজো। ভবানীপুরে চলছে তার জোর প্রস্তুতি। অন্যবারের চেয়ে এবার যেন একটু বেশিই খাতির দুগ্গামায়ের ছোটছেলের। কারণ অনেকদিন পর বড়দা এখন ভবানীপুরে। চিরকুমারের পুজোর দিনই তাঁর অ্যাসিড টেস্ট। বড়দা বলে কথা! শ্রীঘরেই থাক কী ঘরে! দাদার মহিমা কি কখনও কমে!  হলেনই বা নজরবন্দি! ভবানীপুরের বড়দা যে অনেকের হৃদয়েও বন্দি। এহেন দাদার দিকে তাকিয়েই এবার কার্তিক পুজোর থিম বড়দা আবার ভবানীপুরে। আয়োজনে ভবানীপুর ইউনাইটেড ইউথ ফোরাম। দুগ্গাপুজোয় পিজি হাসপাতালের বন্ধ ঘরে বন্দিদশা কাটাতে হয়েছে। অনেক কাঠখড় পুড়িয়ে কালীপুজোর আগে বড়দা ঘরে ফিরেছে বটে। কিন্তু আইনের ফাঁসে আবার নজরবন্দি। মন খারাপ। ভাল নেই শরীরও। পিজির বন্ধ ঘরে নিয়ম করে কালীপুজো করতেন বড়দা। বলতেন মা-ই সব। জামিন পেয়েও বলেছিলেন মায়ের কৃপাতেই মুক্তি। বড়দার বন্দিদশা ঘোচাতে এবার মায়ের সন্তানের দিকে তাকিয়ে তাঁর অনুগামীরা। কারণ মঙ্গলবার কার্তিক পুজোর দিনই বড়দার জামিনের শুনানি।